google/wiki40b huggingface dataset:
Conrad Maldives Rangali Island

Conrad Maldives Rangali Island on viietärnikuurort, mis asub Maldiividel Rangali saarel. 
Kuurordis on kümmet tüüpi villasid, kokku 150 villat. Kuurordis on 12 restorani ja ootesaaliː Atoll Market, Ithaa Undersea Restaurant, Koku Grill Restaurant, Mandhoo Spa Restaurant, Sunset Grill, The Wine Cellar, Uffa by Jereme Leung, Vilu Restaurant, Vilu Bar, Rangali Bar, The Quiet Zone ja The Cheese & Wine Cellar. Kuurordis on ka veespordi võimalused, spordiklubi, spaa, sukeldumiskeskus, lasteklubi ja väike kaubanduskeskus.
Zbigniew Wąsiel

Elulugu

Zbigniew Wąsiel õppis aastatel 1987–1993 Gdański kunstiakadeemias skulptuuri erialal. Elab ja töötab Oslos.

Fotosid

"Arhetüüp", installatsioon, Gdańsk 1993.
Progressiivne tulumaks

Progressiivse tulumaksu rakendamine

Giacomo Corneo tutvustab 2002. aastal uurimust, kus maksupoliitika teooriad väidavad, et tulu ümberjaotamise määr peab kasvama vastavalt maksueelse tulu ebavõrdsusele. Samas soovitavad mitmed tulumaksu käsitlevad uurimused tulu suuremat ümberjaotamist just riikides, kus maksueelne sissetulek jaotub suhteliselt ühtlaselt ja eelduseks on, et inimesed on peale tarbimise ja vaba aja veetmise huvitatud oma positsioonist ühiskonnas ning et inimese sotsiaalse edu näitajaks on tema paiknemine tulude astmestikus. Uurides maksu piirmäärade varieerumist sissetuleku erinevatel tasemetel ja analüüsides seoseid maksu optimaalse progresseerumise ning tulude ebavõrdsuse näitaja – Gini koefitsiendi vahel selgub, et progressiivne tulumaks toetab nn Pareto efektiivsust, kui maksueelne sissetulek on jaotatud suhteliselt ühtlaselt. Progressiivsuse optimaalne määr kasvab, kui maksueelsete tulude põhjal arvestatud Gini koefitsient on allpool kriitilist taset, ning kahaneb, kui maksueelse sissetuleku ebavõrdsus suureneb. Eksisteerib minimaalne Gini koefitsient, mille juures optimaalselt progresseeruva maksu graafik jõuab nullini.
Seda nähtust saab seletada sellega, et kui vaba aeg on tavaline kaup, siis suure teenimispotentsiaaliga inimestel on tugev motivatsioon tõusta sotsiaalsel tasandil. Progressiivne tulumaks tooks inimestele kasu, suurendades nende vähest vaba aja hulka kellegi staatust muutmata. Rohkem võrdsust teenimispotentsiaali jaotuses teeks tuluhierarhias tõusmise suhteliselt lihtsamaks. Ka tarbimise seisukohast on progressiivne tulumaks seda efektiivsem, mida egalitaarsem ehk võrdsusele suunatum on majandus. Efektiivsus kaoks, kui staatus ei huvitaks inimesi või vaba aega ei hinnataks või staatuse tõstmise ajend oleks liialt tugev. Lisanduvat vaba aega ei väärtustata, kui kõrge positsiooniga kaasneks automaatselt ka palju vaba aega. Sellisel juhul ei too progressiivne tulumaks rikastele mingit kasu.
Konkurents suhteliselt kõrgema tarbimistaseme saavutamise pärast tekitab tööjõu ülejääki. Et progressiivne tulumaks vähendab inimeste tööaega traditsiooniliste ergutuskanalite kaudu, siis leevendab progressiivne tulumaks pisut karmi konkurentsi. Vähesel määral progresseeruv tulumaks toodab Pareto efektiivsust seni, kuni vaesed saavad kasu raha ümberjaotamisest ja rikkad saavad kasu madalamate hindade arvel tarbimiskonkurentsis. Rikastele oleks soodne, kui progressiivse tulumaksu korral oleks rahalise ümberjaotuse koormus piisavalt väike, et säiliks maksueelse tulu hierarhia.
Heaoluriik on viimastel aastatel sattunud paljudes maades kriitika objektiks. Oluliselt on kärbitud maksude piirmäärasid suure sissetulekuga maksumaksjate kasuks ja piiratud tulu ümberpaigutamise kavasid. See, et progressiivne tulumaks võib tuua eelkõige kõrge produktiivsusega inimestele leevendust konkurentsis staatuse pärast, on tavaliselt tähelepanuta jäetud.
Staatiline programmi analüüs

Andmete põhine staatiline analüüs

Andmete põhine staatiline analüüs kasutab suurt hulka olemasolevat koodi, et tuletada programmeerimise reegleid. Näiteks on võimalik kasutada kõiki Java avatud lähtekoodiga pakette GitHubis, et õppida head analüüsistrateegiat. Reeglite tuletamiseks on võimalik rakendada masinõppe tehnikaid. Näiteks on ära näidatud, et kui kaldutakse liiga palju kõrvale objektorienteeritud rakendusliidesest, siis on tõenäoliselt tegemist veaga. Samuti on võimalik õppida suurest hulgast minevikuparandustest ja -hoiatustest.
Reginald Fessenden

Reginald Aubrey Fessenden (6. oktoober 1866 – 22. juuli 1932) oli Kanada päritolu leiutaja, kes tegutses suurema osa elust Ameerika Ühendriikides.
Tema nimel on eri valdkondadest sadu patente. Tähelepanuväärseimad olid tema patendid raadiotehnoloogia ja sonarite alal.
Vladimir Agafonov

Vladimir Petrovitš Agafonov (vene Владимир Петрович Агафонов; 31. märts 1933 – 22. november 1999) oli Venemaa kabetaja, viiekordne maailmameister kirikabes, teeneline meistersportlane, rahvusvaheline suurmeister, Venemaa teeneline treener. Ta oli ka mitme kaberaamatu autor. Püstitas Prantsusmaal rekordi simultaani andmises 162 laual, mis fikseeriti ka Guinnessi rekordite raamatus.

Isiklikku

Oli abielus Larissa Agafonovaga (neiupõlvenimega Tverdohleb), kes tuli samuti NSV Liidu meistriks kabes 1967. aastal.
Koeru kirikumõis

Koeru kirikumõis (saksa keeles Pastorat St. Marien-Magdalenen) oli kirikumõis Koeru kihelkonnas Järvamaal.
Okanogani maakond

Ajalugu

Okanogani maakonna ala oli üks viimaseid piirkondi Washingtoni osariigis, kuhu valged asunikud saabusid.
Okanogani maakond moodustati 2. veebruaril 1888 Stevensi maakonna osast. Maakond on saanud nime okanagani rahva järgi. Maakonna esimene halduskeskus oli Ruby, mis on nüüd mahajäetud.
1942. aastal valmis Okanogani maakonna lõunapiiril Grand Coulee pais.
1960. aasta NSV Liidu meistrivõistlused purjetamises

1960. aasta  NSV Liidu meistrivõistlused purjetamises  toimusid  7.–24. juunil Sevastoopolis.
Kõneanalüüs

Kõneanalüüs on keeletehnoloogia interditstiplinaarne haru, mis uurib inimkõnest vajaliku info automaatset eraldamist, kasutades selleks keeleteaduse ja informaatika uurimistulemusi. Kõneanalüüsi kasutavad kõnetuvastus, kõnelejatuvastus, masintõlge jne.
Valter Hiie

Valter Hiie (aastani 1935 Valter Steinfeldt; 7. veebruar 1902 Tallinn – 23. aprill 1963 Tartu) oli eesti arst. Ta oli kirurg ja stomatoloog.
Ta lõpetas aastal 1921 Jakob Westholmi Gümnaasiumi ja 1927. aastal Tartu ülikooli. 1932. aastal sai Tartu Ülikoolis arstiteaduse doktori kraadi väitekirjaga "Pulsiaegade võnkumisist narkoosi vältel ja mitmes staadiumis peale narkoosi".
1944. aastal sai ta professoriks ja hakkas juhatama stomatoloogiakateedrit. 
Hiie oli aastatel 1954–1963 Eesti NSV Vabariikliku Stomatoloogide Seltsi esimees. 
Ta on koostanud uurimusi narkoosist, pea- ja lõualuukirurgiast, näoplastikast ja kasvajaist.
Tartus K. A. Hermanni 16 majal on tema mälestustahvel. Hiie elas selles majas 1944. aastast kuni surmani.
Sami Jauhojärvi

Maailma karikavõistlustel

Sami Jauhojärvi osales karjääri jooksul individuaalselt 213 maailma karika etapil ja jõudis esikolmikusse 9 korda, millest ühel korral kõige kõrgemale astmele.
William von Wirén

William von Wirén (29. august (vkj) / 11. september 1894 Suursadam, Pühalepa kihelkond  – 23. november 1956 Stockholm) oli Eesti purjetaja ja jääpurjetaja.
Ta võitis 1928. aasta suveolümpiamängudel Amsterdamis pronksmedali paadil "Tutti V" 6-meetriste paatide klassis. Meeskonna kapten oli Nikolai Vekšin, meeskonda kuulusid veel Eberhard Vogdt ning vennad Georg ja Andreas Faehlmann.
Samuti võitis ta Euroopa meistrivõistlustel jääpurjetamises 20-meetriste jääpurjekate klassis 1933 ja 1934 kuldmedali ning 1936. aastal rahvusvahelises Monotype-XV jääpurjekate klassis pronksmedali.
Ta läks aastal 1939 Saksamaale, aastast 1950 elas Rootsis.
Jaak Sammet

Jaak Sammet (sündinud 8. juuli 1940 Tallinn – 19. aprill 2014 Lihula) oli Eesti ajaloolane.

Elulugu

Jaak Sammet on teenistujate poeg.
Lõpetas 1959 Tallinna Kalandustehnikumi, 1970 Tartu Riikliku Ülikooli ajaloo osakonna kaugõppes. 1959–1962 ajateenija Nõukogude armees, 1963–1976 töötas kalamajanduses, 1976–1979 oli Kirovi-nimelise Näidiskalurikolhoosi muuseumi (Viimsi Koduloomuuseum) juhataja, aastast 1979 Eesti Meremuuseumi asedirektor.

Teadustöö

Uurimisvaldkond: Eesti merenduse ajalugu. Töid kalamajanduse, laevanduse, merejõudude ajaloost, ka Eesti-Soome suhete merenduslikest aspektidest ning museoloogiast. 3 Eesti ja 1 Soome merendusajaloolise dokumentaalfilmi teksti autor, ajalookonsultant. Eesti Meremuuseumi Toimetiste (1–4) toimetaja. Eesti mereterminoloogia komisjoni liige, Eesti Akadeemilise Sõjaajaloo Seltsi asutajaliige. Üle 30 teadustrükise, arvukalt aimeartikleid.
Karl Menningu skulptuur

Karl Menningu skulptuur on 2006. aastal Mare Mikoffi loodud skulptuur Tartus Vanemuise teatri kohviku (Cafe Shakespeare) terrassil.
Karl Menningu skulptuur on püstitatud tähistamaks 100. aasta möödumist Eesti kutselise teatri sünnist. Kuju avati aastapäeval, 12. augustil 2006. Avamistseremoonia algas kell 15.
Skulptuur on valmistatud pronksist. Ta kaalub pisut alla 300 kg. Kuju kõrgus jalgadest peani on 2,20 m. Skulptuuri seljal on Karl Menningu nimi.
Kuju on paigaldatud terasest alusele, mida on võimalik koos kujuga ringi keerutada.
Skulptuur kandideeris 2007. aasta riigi kultuuripreemiale 2006. aasta loomingu eest (esitas Eesti Etendusasutuste Liit).
Praletarskaja metroojaam

Praletarkaja metroojaam (vene keeles Пролетарская (Proletarskaja metroojaam), valgevene Пралетарская (transkribeerituna Praletarskaja metroojaam)) on üks Minski metroo jaamadest Aŭtazavodskaja liinil Leninski rajoonis.
Jaam avati 31. detsembril 1990, see oli üks selle liini algsetest jaamadest. Perroon on 100 meetri pikkune ja 10 meetri laiune. See asub Svisłači jõe kaldal Minsk-Uschodni raudteejaama juures. Algselt projektis kandiski jaam nime Minsk-Uschodni metroojaam.  
Metroojaam on ühe sissepääsuga (teine sissepääs on küll rajatud, ent see pole kasutusel), perrooni mõlemas küljes on sambad. Sissepääsust eemale jääva seina ääres seisab proletaarlase kuju (autor M. Ryžankov). Jaam on mõeldud stiliseeritult kujutama linna tööliste armastust oma töö vastu; lage toestavad sambad on mõeldud kujutama stiliseeritud palke kandvaid tööliste käsi. Domineerivad helehall graniit ja marmor, kohati on kasutatud ka punast.
Petrolaatum

Petrolaatum on kollakas määrdetaoline parafiini, tseresiini ja mineraalõli segu. Toorõli deparafiineerimise saadus. Kuulub vaseliini, määrete ja kaitsesegude koostisse.
Õlid ja määrded
Aparaadiõli | Avioõli | Baasõli | Destillaatõli | Diestrid |
Diisliõli | Elektroreoloogiline vedelik | EM-määre | Emulsioon | Fluoritud õli | Grafiitmääre | Hüdroõli | Hüpoidõli | Immutusõli | Isolatsiooniõli | Jääkõli | Kaabliõli | Karastusõli | Kastoorõli | Kellaõli | Kolloidne grafiit | Kompaundõli | Kompressoriõli | Kondensaatoriõli | Kondiõli | Konserveerimismääre | Konstaliin | Külmutiõli | Kütteõli | Ligroiin | Lihvõli | Linaõli | Loputusõli | Magnetvedelik | Manusteta õli | Masinaõli | Metallitöötlusõli | Mineraalõli | Mittelenduv õli | Molübdeensulfiid | Mootoriõli | Määrdeõli |Naatriummääre |  Oliiviõli | Parafiin | Petrolaatum | Petrooleum | Polüglükoolõli | Põlevkiviõli | Rafineeritud õli | Rapsiõli | Rasketööõli | Rasv | Rasvõli | SHC-õli | Silikoonõli | Silindriõli | Solaarõli | Solidool | Spindliõli |Sööbekindelõli | Sünteetiline määre | Sünteetiline õli | Taimeõli | Talveõli | Tavott | Teljeõli | Tihendusmääre | Trafoõli | Transmissiooniõli | Trossimääre | Tseresiin | Turbiiniõli | Tööstusõli | Vaakumõli | Valgeõli | Tehniline vaseliin | Vaseliinõli | Värtnaõli | Õmblusmasinaõli | Üldmasinaõli |
Neibāde

Neibāde on Läti linna Saulkrasti osa. Saulkrastiga liideti see piirkond aastal 1933. Neibāde asub linna põhjaosas. Neibādes on lasteaed, linna haigla, katoliku kirik ja Saulkrasti laululava.
Aastal 1823 rajati Bīriņi mõisa maadele Neibāde suvituskoht. Esimese suvemaja ehitas Ludwig August Mellini andmetel sinna Lēdurga mõisa omanik Karl von Reitern. Kuna see oli teistest selle piirkonna asulatest noorem, pandi sellele nimeks Neubad. Piirkonda hakkas intensiivsemalt arendama August von Pistohlkors. Ta rajas sinna kuursaali, võõrastemaja, restorani ja hoone, kus sai võtta mereveevanne. Aastaks 1875 oli ta sealse maa teistele Vidzeme piirkonna mõisnikele suvilakruntideks müünud.
Aastal 1933 liideti Neibāde ja Pēterupe Saulkrastiks. Aastal 1935 avati nende kahe asula vahelisel alal Saulkrasti raudteejaam.
Õllesupp

Õllesupp ehk soeõlu on toit (supp), mille üheks koostisosaks on õlu.

Eestis

Soeõlu oli eesti talupojapulmas valmistatud pulmatoit.
Soojendatud õllele lisati piima, mett või suhkrut, leiva- või saiatükke, võid või koort, Lõuna-Eestis ka sõiratükke. Vanasti anti soeõlut ainult naistele, 19. sajandi keskpaigast pakuti seda juba kõigile: peiukoju saabunud vakarahvale, laulatuselt tulijatele jne. Lisaks pakuti soeõlut pulma lõpusöögiks.
Soeõlut anti ka nurganaisele pärast lapse sündi.
Gansu

Rahvastik

2000. aasta rahvaloenduse andmetel moodustasid Gansu provintsi elanikest hiinlased 91%, hueid 5%, donsjangid 2% ja tiibetlased 2%.
Suvebiatlon

Suvebiatlon ehk suvelaskesuusatamine on kombineeritud spordiala (laskesuusatamine), mis toimub lumevabal perioodil. Suvebiatlon koosnev rullsuusatamisest (või murdmaajooksust) ja laskmisest.
Toimuvad mitmesugused suvebiatloni võistlused, näiteks suvebiatloni maailmameistrivõistlused, suvebiatloni Euroopa meistrivõistlused.
Klass (film)

Sisu

Joosep on keskkooliõpilane, keda kiusab kogu tema klass. Kui klassi tuleb uus poiss Kaspar, üritab ta Joosepit kaitsta, aga see laiendab kiusamise ka tema vastu. "Meie klassis ei kaitse Joosepit mitte keegi, on selge?" ütleb talle kiusajate juht Anders. Lõpuks lähevad kiusajad üle piiri ja poisid otsustavad kätte maksta. Nad hangivad relvad ja korraldavad koolitulistamise. Enne politsei saabumist, laseb Joosep end maha, samas kui Kaspar suutmata enesetappu teha jääb ootama politseinikke, et ennast üles anda.

Auhinnad

7. juulil 2007 võitis film 42. Karlovy Vary filmifestivalil kaks prominentset auhinda – Euroopa kinoomanike peaauhinna Europa Cinemas Label ja võistlusprogrammi "East of the West" žürii eripreemia. 
Varssavi rahvusvahelisel filmifestivalil sai film kolm preemiat.
Juunis 2008 võitis film Festroia rahvusvahelise filmifestivali ametlikus võistlusprogrammis kaks auhinda - žürii eriauhinna Hõbedase Delfiini ja SIGNIS-e žürii äramärkimise. 
USA-s Brooklyni 11. filmifestivali programmis võitis filmi režissöör ja stsenarist Ilmar Raag parima stsenaariumi auhinna.

Film arvudes

2007. aasta jooksul kogus film Eesti kinodes 28 900 vaatajat.
Mart Simm

Mart Simm (sündinud 10. novembril 1946 Pärnus) on eesti hüdrobioloog, bioloogiakandidaat (1976).

Elukäik

Aastal 1966 lõpetas ta Tartu Riikliku Ülikooli bioloogias.
Aastatel 1969–1985 oli ta Läänemere Kalamajanduse TUI Tallinna osakonna teadur, hiljem vanemteadur.
Aastatel 1985–1990 oli ta Eesti NSV Teaduste Akadeemia Termofüüsika ja Elektrofüüsika Instituudi merekeemiasektori vanemteadur.
1990–1998 töötas ta Teaduste Akadeemia Ökoloogia ja Mereuuringute Instituudis merekeemiasektori vanem- ja juhtteadurina.
Ta on tegelenud Liivi lahe zooplanktoni uurimisega, mesozooplanktoni ja müüsidiliste leviku, ökoloogia ja produktsiooni uurimisega.
Kartulipulp

Kartulipulp on kartulitärklise tootmise kõrvaltoode, mis saadakse eeltöödeldud hariliku kartuli mugulate jahvatamisel ja töötlemisel. Kartulipulp leiab kasutust ka loomakasvatuses söödamaterjalina.
Veeb 2.0

Veeb 2.0 on teise põlvkonna veebidisain, mis võimaldab inimestevahelist infovahetust ja koostööd suhtlusvõrgustike, vikide, veebipäevikute, RSS-kanalite, ühisjärjehoidjate, ühismärgendamise, ühistarkvara, veebiprogrammiliideste ning mitmesuguste veebiteenuste kaudu.
Nime Web 2.0 mainis esmakordselt O'Reilly Media 2004. aasta konverentsil ja see kannab nn uue veebiversiooni mõtteviisi.
Oumar Tatam Ly

Oumar Tatam Ly (sündinud 28. novembril 1963 Pariisis) on Mali majandusteadlane ja poliitik.
Ta oli 5. septembrist 2013 kuni 5. aprillini 2014 Mali peaminister.
Ta on poliitiliselt sõltumatu.
Oumar Tatam Ly on töötanud muu hulgas Maailmapangas ja Lääne-Aafrika Keskpangas.
Sirruš

Sirruš (akadi keeles mušḫuššu), ka babüloonia lohe, on müütiline olend, keda on kujutatud Babüloni linna Ištari väravaehitise bareljeefidel (6. sajand eKr). Sirruš on pika kaela ja pika sabaga soomuskarvaline lohehübriid, kel on lõvi esikäpad ja tagajalgadel kotka küünised. Peas on sarved, keel on nagu maol, turjal on lakk.
Sirruš on Babüloonia peajumala Marduki üks sümboleid.
Saksa arheoloog Robert Koldewey, kes avastas Ištari värava Babülonis arheoloogilistel väljakaevamistel (1899–1917), on oma kirjutistes avaldanud arvamust, et kui sirruš on looduses kunagi ka eksisteerinud, siis peaks teda klassifitseerima linnujalgseks dinosauruseks. Kriidiajastu iguaanodon oleks siis babüloonia lohe lähimaks sugulaseks.
Eelviikingiaeg

Eelviikingiaeg on periood Põhja-Euroopa ajaloos, mis jääb rahvasterännuaja ja viikingiaja vahele.
Eesti ajaloo periodiseerimise traditsiooni järgi on see osa keskmisest rauaajast ja kestis aastatel 600–800. Andres Tvauri paigutab eelviikingiaja alguse u 550. aasta kanti.
Inflexible

Inflexible (ehitatud 1908) oli lahinguristleja, mis kuulus Suurbritannia merelaevastikku ning lammutati 1923. aastal. Osales olulisemates merelahingutes Esimeses maailmasõjas.

Laeva üldandmed

Pikkus: 172,8 m
Laius: 23,9 m
Süvis: 7,8 m
Veeväljasurve: 17 290 t
Võimsus: 41 000 hj
Kiirus: 25 sõlme
Meeskond: 784 inimest
Diletantide Avangard

Ajalugu

Esimene DA toimus 17. detsembril 2004 Polymeris motiiviga saada sündmustesarja algataja Risto Piibe bändile esinemisvõimalus. Ühekordsest ettevõtmisest kasvas kiiresti äärmiselt populaarne alternatiivmuusikasündmus ning paari peo möödudes esinesid üritustel ka juba kuulsamad artistid.

Asukoht

Diletantide Avangard on aastate jooksul toimunud ka Kinomajas, Von Krahlis, EKKMis, Telliskivi Loomelinnakus.

Esinejad

Diletantide Avangardil on esinenud mitmed nimekad artistid, nagu näiteks Malcolm Lincoln, Stella, Maikameikers, Taavi Peterson & Üdi, Opium Flirt, Ultramelanhool, Chalice, Vaiko Eplik ja Eliit, EKMA, Id Rev, Põhjamaade Hirm, Def Räädu Massive, Phlox, Uuno Loop HRR!, Giuseppe perverdi big band, Uus Energia.
AB0-süsteem

AB0-süsteem on veregruppide jaotamise süsteem, milles võetakse aluseks erütrotsüütide pinnal leiduvad aglutinogeenid A, B ja nende puudumine. A-veregrupi esindajatel on aglutinogeen A, B-grupi korral aglutinogeen B, AB- grupiga inimestel aglutinogeenid A ja B ning 0-grupi esindajatel mitte ühtegi. 

1. eluaasta jooksul tekivad inimestel vereseerumisse aglutiinid nende antigeenide vastu, mis erütrotsüütide pinnalt puuduvad. A-grupi korral on aglutiin A, B-grupi omanikel aglutiin B, AB-grupiga indiviididel mitte ühtegi ja 0-grupiga inimestel nii aglutiin A kui B.
Ludwig Erhard

Ludwig Erhard (4. veebruar 1897 – 5. mai 1977) oli Lääne-Saksamaa poliitik ja Saksamaa liidukantsler aastatel 1963–1966. 
Sündis Saksamaal Fürthis .
Andres Karu

Andres Karu (30. jaanuar 1955 Viljandi – 19. oktoober 2010 Võru) oli eesti võrkpallur.
Lõpetas 1974. aastal Tallinna Spordiinternaatkooli. 
Töötas hiljem Võrus kivifreesijana.

Sportlasena

Harrastas Viljandi spordikoolis põhiliselt kergejõustikku Aita Petersi ja Tõnu Sõle õpilasena. Võrkpallile pühendus Tallinna Spordiinternaatkoolis treenerite Ülo Palgi ja Raimund Pundi juhendamisel. 
Tuli 1977. aastal Tallinna Autovedude meeskonnas Eesti NSV meistriks.
Mängis Eesti NSV koondises aastatel 1975–1978 Nõukogude Liidu meistrivõistlustel ning sai 1975. aastal Nõukogude Liidu rahvaste spartakiaadil 8. koha. 
Tuli 1975. aastal Nõukogude Liidu koondises Euroopa juunioride meistriks ja võitis 1973. aastal Nõukogude Liidu juunioride meistrivõistlustel hõbeda.
Nana Mouskouri

Nana Mouskouri (kreeka keeles Nάνα Μούσχουρη, Nána Moúschouri; õieti Ιωάννα Μούσχουρη, Ioánna Moúschouri; sündinud 13. oktoobril 1934 Chaniás Kreetal) on kreeka laulja, kes elab Šveitsis. Ta on rohkem kui viiekümne aasta jooksul plaadistanud tundelisi armastuslaule.
1963. aasta Eurovisiooni lauluvõistlusel esindas ta Luksemburgi lauluga "A force de prier".
Ta on üks kõigi aegade suurima müügieduga naislauljaid. Tema plaate on müüdud 200–300 miljonit.
1993. aastast on ta Audrey Hepburni soovitusel UNICEF-i hea tahte saadik.
Aastatel 1994–1999 töötas ta Euroopa Parlamendi liikmena.
Keerba karstiorg

Keerba karstiorg (ka: Kerba karstiorg) on karstorg Võru maakonnas Setomaa vallas Meremäe asula lähedal.
Karstiorg paikneb ülemdevoni lubjakividest paelaval. Orus on ahelana 9 kurisut, mille läbimõõt on 12 m ja sügavus 1–4 m.
Jeri mõis

Jeri mõis, ka Ģeri mõis (saksa keeles Seyershof, ka Jehrenhof, läti keeles Jeru muiža) oli rüütlimõis Liivimaal Volmari kreisis Lõuna-Ruhja kihelkonnas. Tänapäeval asub mõisasüda Lätis Ruhja piirkonnas Jeri vallas Jeri asulas.
Mõisa peahoones asuvad tänapäeval Jeri vallamaja ja raamatukogu.

Ajalugu

Hilisema mõisa ala läänistas 1529 Liivimaa ordumeister R. Zeierile. Mõisat on omanud Derfeldenid, Brümmerid, selle viimased omanikud olid aga Sternid.

Mõisa suurus

Bienenstammi andmetel oli mõisa suurus 1816. aastal 2 ja 3/4 adramaad, sellele allus 99 mees- ning 99 naishinge.

Karjamõisad

Aastal 1816 kuulus mõisale üks karjamõis:  Ringel.
Noot (diplomaatia)

Verbaalnoot

Verbaalnoot on allkirjastamata, pitseeritud, kolmandas isikus kirjutatud noot, mille parafeerib esinduse juht või sisu eest vastutav ametnik. Verbaalnoodi sisu on teavitav, memo-tüüpi. Grammatilise vormi tõttu nimetatakse verbaalnooti ka "kolmanda isiku noodiks" (inglise keeles lühend TPN).
Sõna "verbaalnoot" tõi eesti keelde fraasi note verbale tõlkena Tiit Pruuli.

Ministeriaalnoot

Ministeriaalnoot on esinduse juhi allkirjastatud noot asukohariigi välisministrile, millega edastatakse tähtsamaid teateid. Peamiselt kasutatakse seda välislepingute sõlmimiseks identse sisuga nootide vahetamise teel.
Tuulepealsed saared (Aafrika)

Tuulepealsed saared (portugali Ilhas de Barlavento) on osa Roheneemesaartest, nimelt Santo Antão, São Vicente, Santa Luzia, São Nicolau, Sali ja Boa Vista saar.
Daugavpilsi raudteesild

Daugavpilsi raudteesild (ka Daugavpilsi kindlusesild, läti Daugavpils dzelzceļa tilts) on raudteesild üle Daugava jõe Daugavpilsis. Asub Daugavpilsi kindluse kõrval. 
Sild rajati Dünaburgis aastatel 1858–1862 insener Stanisław Kierbedźi projekti järgi Peterburi–Varssavi raudteele. Tarinduselt oli sild paralleelsete vöödega sõrestiksild all asuva sõiduteega. Sild avati rongiliikluseks üheteelisena 21. mail (vkj 9. mail) 1862. Seda silda sai kasutada ka loomtransport.

Taastamine ja rekonstrueerimine

Daugavpilsi kaitsel 1919–1920 silla keskmine ava õhiti 1919. aasta septembris. 1920. aastate alguses keskmine avaehitis taastati muudetud kujul: uus sõrestikferm oli ülemise kaarja kujuga.
Teises maailmasõjas sild õhiti 27. juulil 1944. Hiljem purustatud sild taastati ja rekonstrueeriti paralleelsete vöödega sõrestiksillaks. 
Kolmeavalise silla pikkus on 400 m.